b'\n_START_ARTICLE_\nFiureris\n_START_PARAGRAPH_\nFiureris (vok. F\xc3\xbchrer) \xe2\x88\x92 voki\xc5\xa1kas titulas, rei\xc5\xa1kiantis vadas, lyderis arba gidas. \xc5\xa0is titulas da\xc5\xbeniausiai asocijuojamas su A. Hitleriu, kuris j\xc4\xaf, kaip pavyzd\xc4\xaf, pa\xc4\x97m\xc4\x97 i\xc5\xa1 Benito Musolinio titulo Du\xc4\x8d\xc4\x97 (it.: il Duce) bei i\xc5\xa1 D\xc5\xbeord\xc5\xbeo Riterio fon \xc5\xa0onererio (Georg Ritter von Sch\xc3\xb6nerer), kurio pasek\xc4\x97jai \xc4\xaf j\xc4\xaf kreipdavosi fiureriu. _NEWLINE_Kalbant apie vadovavim\xc4\x85, dabartin\xc4\x97je Vokietijoje \xc5\xa1is \xc5\xbeodis da\xc5\xbenai stigmatizuojamas d\xc4\x97l jo asociacijos su Hitlerine Vokietija, nors \xc5\xbeod\xc5\xbeio reik\xc5\xa1m\xc4\x97 gidas teb\xc4\x97ra nepakitusi. Kitose kalbose \xc5\xbeodis da\xc5\xbeniausiai vartojamas kaip epitetas apib\xc5\xabdinti A. Hitleriui. Be to, daugelyje kalb\xc5\xb3 \xc5\xbeodis pripa\xc5\xbe\xc4\xafstamas kaip skolinys._NEWLINE_\xc5\xa0is \xc5\xbeodis taip pat buvo naudojamas dalyje karini\xc5\xb3 laipsni\xc5\xb3 pavadinim\xc5\xb3 (pvz., \xc5\xa1turmbanfiureris, grupenfiureris ir kiti). Nacistin\xc4\x97je Vokietijoje fiureriu buvo vadinamas A. Hitleris, kuriam \xc5\xa1is titulas atiteko 1934 m. rugpj\xc5\xab\xc4\x8dio 2 d. po Hindenburgo mirties; remiantis naujuoju \xc4\xafstatymu, kuris sujung\xc4\x97 prezidento ir kanclerio pareigas \xc4\xaf fiurerio ir reichskanclerio bei suteik\xc4\x97 Hitleriui vienvaldyst\xc4\x99 Vokietijoje. \xe2\x80\x9eFiurerio princip\xc4\x85\xe2\x80\x9c (F\xc3\xbchrerprinzip) labai propagavo naci\xc5\xb3 partija, kurios vienas i\xc5\xa1 \xc5\xbeinomiausi\xc5\xb3 \xc5\xa1\xc5\xabki\xc5\xb3 buvo: \xe2\x80\x9eViena tauta, viena valstyb\xc4\x97, vienas vadas\xe2\x80\x9c (Ein Volk, ein Reich, ein F\xc3\xbchrer)._NEWLINE_Ma\xc5\xbedaug iki 1955 m. VDR fiureriu buvo tituluojamas ir J. Stalinas.'